4. การประกอบธุรกิจของแต่ละสายธุรกิจ

1. ธุรกิจให้บริการสำหรับการบริหารจัดการช่องโทรทัศน์ดาวเทียม

(บริษัท ไลฟ์ อินคอร์ปอเรชั่น จำกัด (มหาชน) (“บริษัท”)

เนื่องจากปัจจุบันช่องสัญญานคลื่นความถี่เป็นที่ต้องการของตลาดอย่างมาก
เพราะธุรกิจการผลิตรายการโทรทัศน์ผ่านดาวเทียมกำลังได้รับความสนใจจากผู้ประกอบการอย่างมากเช่นกัน
ดังนั้นเมื่อธุรกิจการผลิตรายการโทรทัศน์ผ่านดาวเทียมเป็นที่ต้องการของผู้ประกอบการ
สิ่งที่ควบคู่กันไปกับธุรกิจประเภทนี้ย่อมขาดไม่ได้คือธุรกิจของการให้บริการเกี่ยวกับการบริหารจัดการช่องสัญญาณคลื่นความถี่นั่นเอง
อย่างไรก็ตามช่องสัญญาณคลื่นความถี่ของช่องรายการโทรทัศน์มีข้อจำกัด กล่าวคือ
ช่องสัญญาณดังกล่าวมีจำนวนน้อยมากเมื่อเปรียบเทียบกับความต้องการของผู้ประกอบการ
ทำให้บริษัทเล็งเห็นความสำคัญในข้อนี้
จึงนำช่องสัญญาณคลื่นความถี่ที่เหลือจากการผลิตรายการโทรทัศน์ของบริษัทเองมาบริหารจัดการเพื่อก่อให้เกิดรายได้
ซึ่งถือได้ว่าบริษัทมีข้อได้เปรียบในธุรกิจประเภทนี้เพราะสามารถทำให้บริษัทสามารถลดต้นทุนลงได้
หากนำช่องสัญญาณคลื่นความถี่มาบริหารจัดการเพื่อให้เกิดมูลค่าทางเศรษฐกิจขึ้น

  นอกจากนี้บริษัทยังมีกลยุทธ์ในการดำเนินธุรกิจ ดังนี้

1.  สร้างผลกำไรจากธุรกิจเดิม โดยการมุ่งเน้นวิเคราะห์ตลาด ลูกค้า คู่แข่ง
    จุดอ่อนจุดแข็งภายในและภายนอก เพื่อนำเสนอความแตกต่างให้แก่ลูกค้า และคู่ค้า

2.  วางรากฐานการบริหารทรัพยากรบุคคล เพื่อเพิ่มศักยภาพบุคคลากรขององค์กร
    โดยการวางรากฐานการบริหารทรัพยากรบุคคลอย่างมืออาชีพ มีการวัดผลการปฏิบัติงาน
    มีการพัฒนาบุคคลากรอย่างมีประสิทธิภาพ
    รวมถึงการสร้างระบบการจ่ายผลตอบแทนอย่างเป็นรูปแบบ

3.  ลงทุนในอาคารสำนักงาน และอุปกรณ์ใหม่ เพื่อเสริมสร้างศักยภาพในการให้บริการ
    เพื่อเสริมภาพลักษณ์ใหม่ที่ทันสมัย
    และเพื่อเป็นการแสดงถึงความเอาใจใสในบุคคลากรขององค์กร

4.  ลดผลขาดทุนสะสม
    เพื่อสร้างความมั่นคงให้แก่สถานะทางการเงินของบริษัทและนำมาซึ่งผลตอบแทนของผู้ถือหุ้น

5.  ลงทุนในธุรกิจใหม่ เพื่อเป็นการรองรับการเปลี่ยนแปลงในอนาคต

2. ธุรกิจผลิตรายการโทรทัศน์ดาวเทียม

บริษัท ป๊อป ทีวี จำกัด (“POP TV”) และบริษัท ไทยไชโย ทีวี จำกัด (“Thaichaiyo TV”)

สืบเนื่องจากเดิมบริษัท ไลฟ์ ทีวี จำกัด (“LIVE TV”)
เป็นบริษัทย่อยที่ประกอบธุรกิจเกี่ยวกับการผลิตรายการโทรทัศน์ โดยในปี 2554
มีจำนวนช่องรายการโทรทัศน์ที่ดำเนินการผลิตทั้งสิ้น 8 ช่องรายการ ต่อมาเมื่อการดำเนินธุรกิจของ
LIVE TV ไม่เป็นไปตามเป้าหมายที่วางไว้โดยมีปัจจัยหลาย ๆ ประการประกอบเข้าด้วยกัน LIVE
TV จึงเปลี่ยนแปลงโครงสร้างองค์กรใหม่ เพื่อให้เหมาะสมแก่การดำเนินธุรกิจต่อไป
โดยการปิดช่องรายการโทรทัศน์ต่าง ๆ ลงคงเหลือไว้เพียง 2 ช่องรายการเท่านั้น
ซึ่งช่องรายการโทรทัศน์ที่คงเหลือ คือ ช่องป๊อป (“POP”) และช่องไทยไชโย (“Thaichaiyo”)
และได้โอนย้ายช่องรายการโทรทัศน์ทั้ง 2 ช่องรายการไปให้กับบริษัทย่อยซึ่งจัดตั้งขึ้นใหม่ จำนวน 2
บริษัท คือ บริษัท ป๊อป ทีวี จำกัด และบริษัท ไทยไชโย ทีวี จำกัด

ต่อมาภายหลังจากจัดตั้งบริษัท ป๊อป ทีวี จำกัด และบริษัท ไทยไชโย ทีวี จำกัด ทั้ง 2
บริษัทได้เข้ามาดูแลและบริหารจัดการช่องรายการโทรทัศน์ทั้ง 2 ช่องรายการ ดังนี้

บริษัท ป๊อป ทีวี จำกัด เข้ามาดูแลและบริหารจัดการช่องป๊อป (“POP”) โดยช่อง POP
เป็นช่องรายการโทรทัศน์ที่ออกอากาศในระบบที่ไม่ต้องเข้ารหัสสัญญาณ (“Free to Air”)
โดยเป็นการส่งสัญญาณคลื่นความถี่ผ่านดาวเทียมในระบบ C Band
ซึ่งผู้ชมสามารถรับชมได้ผ่านทางกล่องรับสัญญาณประเภทต่าง ๆ เช่น กล่องรับสัญญาณ O2, GMMZ,
Sun Box, Big4 รวมทั้งระบบเคเบิลทีวีทั่วประเทศ ระบบอินเตอร์เน็ต (IPTV) และช่องทางอื่น
ๆ ซึ่งจะเกิดขึ้นในอนาคต

POP ผลิตรายการโทรทัศน์เพื่อออกอากาศตลอด 24 ชั่วโมง โดยเป็นรูปแบบรายการประเภทบันเทิง
และ/หรือรายการเพลงไทย และเพลงสากล ซึ่งมีความหลากหลาย มีทั้งการผลิตรายการสด
และบันทึกเทปรายการ กลุ่มเป้าหมายส่วนใหญ่จะเป็นผู้ชมที่อยู่ในช่วงอายุ 15-25 ปี
ทั้งนี้ผู้รับชมสามารถเข้ามาร่วมสนุกภายในรายการโทรทัศน์ได้โดยการโทรศัพท์เข้ามาร่วมเล่นเกมส์ในรายการ
เป็นต้น

บริษัท ไทยไชโย ทีวี จำกัด เข้ามาดูแลและบริหารจัดการช่องไทยไชโย (“Thaichaiyo”)
โดยช่อง Thaichaiyo เป็นช่องรายการโทรทัศน์ที่ออกอากาศในระบบที่ไม่ต้องเข้ารหัสสัญญาณ
(“Free to Air”) โดยเป็นการส่งสัญญาณคลื่นความถี่ผ่านดาวเทียมในระบบ C Band
ซึ่งผู้ชมสามารถรับชมได้ผ่านทางกล่องรับสัญญาณประเภทต่าง ๆ เช่น กล่องรับสัญญาณ O2, GMMZ,
Sun Box, Big4 รวมทั้งระบบเคเบิลทีวีทั่วประเทศ ระบบอินเตอร์เน็ต (IPTV) และช่องทางอื่น
ๆ ซึ่งจะเกิดขึ้นในอนาคต เช่นกัน

Thaichaiyo ผลิตรายการโทรทัศน์เพื่อออกอากาศตลอด 24 ชั่วโมง
โดยเป็นรูปแบบรายการประเภทบันเทิง และ/หรือรายการเพลงไทยลูกทุ่ง และเพลงไทยลูกกรุง
ซึ่งมีความหลากหลาย
โดยแนวรายการโทรทัศน์ที่ผลิตจะเป็นแนวรายการที่เกี่ยวกับวิถีชีวิตของชาวบ้านเป็นหลัก
มีทั้งการผลิตรายการสด และบันทึกเทปรายการ
กลุ่มเป้าหมายส่วนใหญ่จะเป็นผู้ชมที่อยู่บริเวณต่างจังหวัด
ทั้งนี้ผู้รับชมสามารถเข้ามาร่วมสนุกภายในรายการโทรทัศน์ได้โดยการโทรศัพท์เข้ามาร่วมเล่นเกมส์ในรายการ
เป็นต้น

ทั้งนี้ POP และ Thaichaiyo ซึ่งต่อไปรวมเรียกว่า “ผู้ผลิตรายการโทรทัศน์”
ต่างมีกลยุทธ์ในการดำเนินธุรกิจ ดังต่อไปนี้

1.  การสร้างสรรค์ การพัฒนา และการควบคุมคุณภาพรายการโทรทัศน์

ผู้ผลิตรายการโทรทัศน์ มีทีมงานผลิตที่มีคุณภาพ
และมีประสบการณ์ที่เพียงพอต่อการสร้างสรรค์งานเพื่อให้ได้คุณภาพก่อนที่จะเผยแพร่ออกสู่สายตาประชาชนหรือผู้รับชม
ซึ่งผู้ผลิตรายการโทรทัศน์ ตระหนักถึงประชาชนและผู้ที่รับชมเป็นสำคัญ
โดยจะผลิตรายการโทรทัศน์ในรูปแบบเนื้อหาสาระทางวิชาการและบันเทิงควบคู่กันไป ดังนั้น
ผู้ผลิตรายการโทรทัศน์ จะดำเนินการผลิตรายการโทรทัศน์ให้อยู่ในรูปแบบ
และความต้องการของตลาดอย่างสม่ำเสมอ
แต่อย่างไรก็ตามรายการโทรทัศน์ที่ผลิตขึ้นมานั้นจะต้องอยู่ภายใต้กรอบของกฎหมายและศีลธรรมอันดีของประชาชน
และเป็นประโยชน์ต่อสังคมอีกด้วย

2.  การจัดจำหน่าย การหารายได้ และการส่งเสริมการขาย

ผู้ผลิตรายการโทรทัศน์ มีรูปแบบการขายโฆษณาเป็นแบบแพ็กเกจ (Package)
เพื่อให้ลูกค้าสามารถเลือกลงสปอตโฆษณาได้อย่างหลากหลายรายการ
หรือขายโฆษณาในรูปแบบของการโปรโมทสินค้าในรายการโทรทัศน์ เช่น การติดป้ายโฆษณาไว้ ณ
แท่นพิธีกร การจับภาพไปยังผลิตภัณฑ์ของลูกค้าก่อนเข้ารายการ เป็นต้น
รวมถึงการขายช่วงเวลาในการออกอากาศ (“Air Time”)
ซึ่งผู้ผลิตรายการโทรทัศน์จะนำช่วงเวลาที่เหลือหลังจากการออกอากาศรายการโทรทัศน์ของตนเองไปขายเพื่อหารายได้อีก
ซึ่งการดำเนินธุรกิจรูปแบบนี้ก็สามารถเพิ่มรายได้ให้กับผู้ผลิตรายการอีกทางหนึ่ง
เพราะมีผู้ประกอบการหลายรายด้วยกันซึ่งผลิตรายการโทรทัศน์ออกมาแล้วแต่ไม่มีช่องทางการนำเสนอต่อประชาชน
หรือไม่มีทุนทรัพย์เพียงพอที่จะไปเช่าช่องสัญญาณคลื่นความถี่ทั้งช่องสัญญาณ ดังนั้น
การขายช่วงเวลาในการออกอากาศ (“Air Time”)
นับเป็นอีกทางเลือกหนึ่งที่สามารถทำให้ผู้ผลิตรายการโทรทัศน์มีรายได้เพิ่มมากขึ้น
โดยที่ปัจจุบันฐานมีผู้รับชมช่องรายการของผู้ผลิตรายการ มีกว่า 9ล้านครัวเรือน

รวมทั้งผู้ผลิตรายการโทรทัศน์ ยังมีหน่วยธุรกิจที่มีความเกี่ยวเนื่องกับธุรกิจของผู้ผลิตรายการโทรัศน์
กล่าวคือ Live Digital คือ ดิจิตอลคอนเทนท์ (“Digital Content”)
ซึ่งจะนำช่วงเวลาในช่องรายการโทรทัศน์มาสร้างมูลค่าเพิ่มให้กับธุรกิจ เช่น การให้ส่งข้อความสั้น
(SMS) เข้าร่วมในรายการ, การนำเสนอข้อความเชิญชวนให้ดาวน์โหลดเสียงเพลงเรียกเข้า
และการนำเสนอการประมูลสิ่งของในรายการ “LIVE BID” เป็นต้น
โดยจะได้รับส่วนแบ่งจากรายได้ในการดำเนินการดังกล่าว

3.  กลุ่มลูกค้าเป้าหมายและกลุ่มผู้ชมรายการเป้าหมาย

3.1 ลูกค้าเป้าหมาย คือ กลุ่มลูกค้าที่ซื้อสปอตโฆษณา และโปรโมทสินค้า
รวมทั้งกลุ่มลูกค้าที่ซื้อช่วงเวลาในการออกอากาศ สามารถแบ่งเป็น 2 ประเภท ดังนี้

(ก) ประเภทตัวแทนโฆษณา (Agency) คือ
บริษัทที่ให้บริการวางแผนการโฆษณาและจัดสรรเวลาโฆษณาให้กับลูกค้าที่เป็นเจ้าของผลิตภัณฑ์หรือบริการต่าง
ๆ โดยลูกค้ากลุ่มนี้จะซื้อเวลาโฆษณาและโปรโมทกับผู้ผลิตรายการโทรทัศน์เป็นแพ็คเกจ(Package)
โดยจะเป็นการซื้อล่วงหน้าและมีระยะเวลาการซื้อยาวนาน โดยมีระยะเวลาซื้อตั้งแต่ 1 เดือน, 3
เดือน, 6 เดือน หรือ 1 ปี
เพื่อจัดสรรให้แก่การโฆษณาสินค้าและบริการแต่ละรายตามแผนโฆษณาที่วางให้กับลูกค้า ซึ่งได้แก่
บริษัทขนาดใหญ่ องค์กรของรัฐบาล และรัฐวิสาหกิจ
ที่มีการวางแผนการตลาดและกำหนดงบประมาณการตลาดอย่างชัดเจนและมีการโฆษณาประชาสัมพันธ์อย่างต่อเนื่อง
โดยให้บริษัทตัวแทนโฆษณาเป็นผู้วางแผนโฆษณาให้

(ข) ประเภทลูกค้าที่เป็นเจ้าของผลิตภัณฑ์หรือลูกค้าโดยตรง คือ
บริษัทห้างร้านเอกชนทั่วไปที่สามารถกำหนดแนวทางโฆษณาและประชาสัมพันธ์ได้เองโดยติดต่อซื้อเวลาโฆษณากับ
ผู้ผลิตรายการโทรทัศน์โดยตรง
ซึ่งส่วนมากลูกค้ากลุ่มนี้จะมีขนาดเล็กกว่ากลุ่มที่ติดต่อผ่านบริษัทตัวแทนโฆษณาและมีงบประมาณในการโฆษณาน้อยกว่า

(ค) ประเภทลูกค้าที่ซื้อช่วงเวลาในการออกอากาศรายการโทรทัศน์
ลูกค้าประเภทนี้ส่วนมากเป็นลูกค้าทั่วไปที่ผลิตรายการโทรทัศน์เอง
แต่ไม่มีช่องทางการนำรายการโทรทัศน์ดังกล่าวเผยแพร่สู่ประชาชน หรือผู้ที่รับชมได้โดยตรง
หรือไม่มีทุนทรัพย์เพียงพอที่จะเช่าช่องสัญญาณคลื่นความถี่ทั้งช่องสัญญาณ
จึงต้องเข้ามาซื้อเวลากับผู้ผลิตรายการโทรทัศน์
เพื่อนำรายการโทรทัศน์ที่ลูกค้าผลิตออกอากาศผ่านช่อง POP หรือช่อง Thaichaiyo

3.2 กลุ่มผู้ชมรายเป้าหมาย คือ
ผู้ที่รับชมช่องรายการของผู้ผลิตรายการโทรทัศน์ซึ่งสามารถรับชมได้ทั้งในระบบที่ไม่ต้องเข้ารหัสสัญญาณ
(“Free to Air”) โดยเป็นการส่งสัญญาณคลื่นความถี่ผ่านดาวเทียมในระบบ C Band
ซึ่งผู้ชมสามารถรับชมได้ผ่านทางกล่องรับสัญญาณประเภทต่าง ๆ เช่น กล่องรับสัญญาณ O2, GMMZ,
Sun Box, Big 4 รวมทั้งระบบเคเบิลทีวีทั่วประเทศ ระบบอินเตอร์เน็ท ระบบ IPTV
และช่องทางอื่น ๆ ซึ่งเกิดขึ้นในอนาคต

3. ธุรกิจการให้บริการระบบออกอากาศรายการโทรทัศน์ สตูดิโอ และอุปกรณ์ต่าง ๆ

บริษัท ไลฟ์ ทีวี จำกัด (“LIVE TV”)

ปัจจุบัน LIVE TV ได้หยุดดำเนินธุรกิจในส่วนของการผลิตรายการโทรทัศน์ทั้งหมด
โดยเปลี่ยนการดำเนินงานมาเป็นการให้บริการระบบออกอากาศรายการโทรทัศน์ สตูดิโอ
และอุปกรณ์ต่าง ๆที่เกี่ยวข้องกับการออกอากาศ
หรือเรียกว่าธุรกิจการให้การสนับสนุนผู้ประกอบการที่ต้องการผลิตรายการโทรทัศน์แต่ยังไม่มีศักยภาพเพียงพอที่จะผลิตรายการโทรทัศน์และออกอากาศได้ด้วยตนเอง

ลักษณะการให้บริการของ LIVE TV
ประกอบด้วยการให้บริการในด้านการจัดเรียงรายการโทรทัศน์ตามโปรแกรม
หรือตามแผนผังของลูกค้า การตัดต่อ การถ่ายทำ การควบคุมระบบการออกอากาศ
ควบคุมระบบเสียง และรวมถึงการควบคุม

คุณภาพของสัญญาณคลื่นความถี่ตั้งแต่การเริ่มต้นส่งสัญญาณไปยังดาวเทียม
และภายหลังการรับสัญญาณคลื่นความถี่ลงมาจากดาวเทียม รวมถึงการให้เช่าสตูดิโอ และอุปกรณ์
เครื่องไม้เครื่องมือเกี่ยวกับการออกาอากาศรายการโทรทัศน์ ส่วนใหญ่

รายได้ของ LIVE TV มาจากผู้ประกอบการที่มาใช้บริการ ซึ่ง LIVE TV
เป็นที่ยอมรับอยู่แล้วในแวดวงธุรกิจของการให้บริการระบบออกอากาศ ดังนั้น
จึงมีลูกค้าที่ให้ความเชื่อมั่นและมาใช้บริการ LIVE TV อย่างต่อเนื่อง โดยที่ LIVE TV
วางเป้าหมายไว้ว่าเนื่องจากบุคคลากร ของ LIVE TV เป็นผู้ที่มีประสิทธิภาพ
เชี่ยวชาญและชำนาญในธุรกิจประเภทนี้มาอย่างยาวนาน ในอนาคต LIVE TV
มีแผนที่จะเปิดโรงเรียนเพื่อฝึกอบรมให้กับผู้ที่สนใจเกี่ยวกับการดำเนินธุรกิจประเภทนี้อีกด้วย

4. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

บริษัท ไลฟ์ มีเดีย กรุ๊ป จำกัด (มหาชน) (“LMG”)

LMG ประกอบกิจการสื่อโฆษณานอกบ้าน (Out of Home Media)
ปัจจุบันมีสื่อโฆษณาที่ดำเนินการอยู่ 3 ประเภท ได้แก่

Billboard

LMG มีป้ายโฆษณาประเภท Billboard ขนาดใหญ่หรือในบางครั้งเรียกว่า
“สื่อป้ายโฆษณากลางแจ้ง” ในหลากหลายพื้นที่ ทั้งในบริเวณถนนสายหลักในกรุงเทพมหานคร
และปริมณฑล เช่น ถนนเพชรบุรีตัดใหม่, ทางด่วนขั้นที่1 พื้นที่การท่าเรือแห่งประเทศไทย,
ทางด่วนขั้นที่ 2 บริเวณถนนจันทน์, ถนนพระราม 9 และถนนรัชวิภา, พระโขนง และแฮปปี้แลนด์
เป็นต้น

อีกทั้งในปี 2555 LMG ได้มีการลงทุนขยายธุรกิจไปยังหัวเมืองชั้นนำต่าง ๆ ของประเทศ
โดยการลงทุนก่อสร้างโครงป้ายโฆษณาขึ้นใหม่ จำนวน 5 โครงป้ายโฆษณาด้วยกัน โดยที่ LMG
เห็นว่าการเพิ่มจำนวนโครงป้ายโฆษณาและขยายฐานลูกค้าไปยังหัวเมืองชั้นนำของประเทศนั้นจะสามารถสร้างรายได้ให้กับ
LMG เพิ่มมากขึ้น

Building Wrap

การโฆษณาที่ปรากฏบนผนังภายนอกตึก และอาคารสำคัญบนถนนสายสำคัญต่าง ๆ ทั้งนี้
ภาพโฆษณาจะถูกพิมพ์ด้วยระบบอิงค์เจท ลงบนซีทรู สติกเกอร์
เพื่อนำไปติดบนกระจกของอาคารดังกล่าว ปัจจุบันมีการทำสัญญาไว้ 1 อาคาร คือ อาคารซิโนบริต
ถนนวิภาวดีรังสิต

Hi-Rise TV

สื่อโฆษณารูปแบบดิจิตอล โดยการนำภาพ ข้อมูล ข่าวสาร แสดงทั้งในแบบเคลื่อนไหว ภาพนิ่ง
และตัวอักษรวิ่ง ซึ่งสื่อโฆษณารูปแบบนี้จะอยู่ภายในอาคาร โดยติดตั้งภายในโถงรอลิฟท์
และภายในลิฟท์โดยสาร โดยได้เพิ่มมูลค่าของสื่อ โดยการจัดกิจกรรม และการ Wrap
ขอบจอของสื่อโฆษณา ได้แก่ อาคารจัสมินซิตี้ ถนนสุขุมวิท อาคารรัจนาการ ถนนสาทรใต้
อาคารสิรินรัตน์ ถนนพระราม 4 และอาคารเมืองไทย-ภัทรคอมเพล็กซ์ ถนนรัชดาภิเษก เป็นต้น

การให้บริการในสื่อโฆษณาข้างต้น บริษัทจะมีรายได้หลักแบ่งได้เป็น 2 ประเภท ได้แก่
รายได้จากการให้บริการสื่อโฆษณา และรายได้จากการผลิตสื่อโฆษณา นอกจากนี้ LMG
ยังมีการดำเนินการเป็นนายหน้าในการผลิตและจำหน่ายสื่อโฆษณานอกบ้านให้แก่ผู้ประกอบการรายอื่นๆ
เช่น บริษัท คอนซีท แอดเวอร์ไทซิ่ง จำกัด
โดยการเป็นนายหน้าจำหน่ายสื่อดังกล่าวจะได้รับผลตอบแทนในลักษณะส่วนแบ่งจากรายได้